Vertasimme muistin virkistämiseksi hieman hintoja Suomessa ja Virossa.

Keskustelu alkoholiverosta ja Viron kaljarallista käy taas kuumana, kun hallitus pohtii veronkorotusta siitä huolimatta, että Viro laski heinäkuun alussa veroaan. Jos Suomi päätyy hallitusohjelman mukaisesti korottamaan veroa, hintaero Suomen ja Viron välillä kasvaa entisestään.

Vertasimme muistin virkistämiseksi hiukan hintoja Suomen Alkossa ja virolaisessa SuperAlko-kaupassa. SuperAlko on monille Tallinnan-kävijöille tuttu, sillä yrityksen myymälät sijaitsevat Tallinnan sataman alueella.

Hartwallin 5,2-prosenttista Karjala-olutta 24 tölkin laatikollinen lähtee ostajan matkaan Tallinnan satamassa sijaitsevasta SuperAlkosta 16,39 eurolla. Hinnassa on mukana panttimaksu 2,40 euroa, jonka saa takaisin, jos palauttaa tölkit Tallinnaan.

Alko myy samaa tuotetta kahdeksan tölkin paketeissa hintaan 14,73 euroa, jolloin kolmen paketin eli 24 tölkin kokonaishinnaksi muodostuu 44,19 euroa. Panttimaksun osuus hinnasta on 3,60 euroa.

Vastaavasti Sinebrychoffin 5,3-prosenttisen Karhu-oluen 24 tölkin laatikko maksaa Tallinnan SuperAlkossa pantteineen 18,39 euroa ja Alkossa 49,99 euroa.

Suomalainen kuluttaja voi tietenkin aina lohduttautua sillä, että kotimaasta ostetuista oluista saa lähikaupassa tyhjistä tölkeistä takaisin yli kolme ja puoli euroa, mutta olutlaatikoiden hintaero on silti melkoinen.

Myös viinien hinnoissa on eroa, joskaan ei niin paljon kuin oluttuotteissa. Pullo espanjalaista Torresin peruspunaviiniä Sangre de Toroa maksaa Alkossa 10,48 euroa, mutta SuperAlkossa vain 7,99 euroa. Alkon hinnassa tosin on mukana 10 sentin pullopantti, mitä SuperAlkossa ei ole.

Vastaavasti hieman laadukkaampi Torresin Celeste Crianza maksaa SuperAlkossa 14,99 euroa ja Alkossa 20,50 euroa.